लिग भलिबलमा पुलिस र हेल्प नेपाल च्याम्पियन
नेपाल पुलिस क्लब र हेल्प नेपाल स्पोर्ट्स क्लब शनिबार सातौं प्रधानमन्त्री कप एनभीए महिला तथा पुरुष राष्ट्रिय क्लब लिग च्याम्पियन भएका छन् ।
काठमाडौँ — नेपाल पुलिस क्लब र हेल्प नेपाल स्पोर्ट्स क्लब शनिबार सातौं प्रधानमन्त्री कप एनभीए महिला तथा पुरुष राष्ट्रिय क्लब लिग च्याम्पियन भएका छन् ।त्रिपुरेश्वरस्थित राखेप कभर्डहलमा महिलातर्फ पुलिस क्लबले विभागीय प्रतिद्वन्द्वी एपीएफ एपीएफ क्लबलाई ३–१ सेटमा हराएर उपाधि जितेको छ । अपराजित रहँदै फाइनल पुगेको पुलिसले दोस्रो सेट गुमाए पनि लय कायम राख्दै उपाधि जित्यो ।पुलिसले २५–१२ सेट आफ्नो पक्षमा पार्दै सुरुआती अग्रता लियो । तर, पुलिसले दोस्रो सेटमा कडा टक्कर दिनुका बावजुद एपीएफलाई २१–२५ ले सेट सुम्पियो । खेल १–१ को बराबरीमा पुगेपछि पुलिसले खेलमा पुनरागमन गर्दै तेस्रो र चौथो सेट २५–२३, २५–१९ ले आफ्नो पक्षमा पारेर फाइनल जित्यो ।च्याम्पियन पुलिस ६ लाख र उपविजेता एपीएफले ३ लाख रुपैयाँ पुरस्कार पाए । तेस्रो स्थानको न्यु डायमन्ड युथ स्पोर्ट्स क्लबले १ लाख ५० हजार र चौथो स्थानको त्रिभुवन आर्मी क्लबले ७५ हजार रुपैयाँ पुरस्कार पाए ।पुरुषतर्फ अपराजित यात्रा कायम राख्दै हेल्प नेपालले उपाधि जितेको हो । पुलिस क्लबलाई ३–१ कै सेटमा हराएर हेल्प नेपाल लिग च्याम्पियन भयो । विजेता टिमले महिलाकै जस्तो दोस्रो सेट गुमाएको थियो ।पहिलो सेट २५–१९ ले आफ्नो पक्षमा पारेको हेल्प नेपालले दोस्रो सेट ११–२५ ले गुमायो । १–१ सेटको बरावरीमा खेल गुमाएको हेल्प नेपालले तेस्रो र चौथो सेट २५–१८, २५–१८ ले आफ्नो पक्षमा पार्दै उपाधि उचालेको हो । विजेताले ६ लाख र उपविजेता पुलिसले ३ लाख रुपैयाँ नगद पुरस्कार पाएको थियो ।गत वर्षको विजेता त्रिभुवन आर्मी क्लब तेस्रो स्थानमा रह्यो । आर्मीले १ लाख ५० हजार पायो । चौथो स्थानको एपीएफले ७५ हजार रुपैयाँ प्राप्त गर्‍यो ।लिगमा सर्वोत्कृष्ट खेलाडी पुलिस क्लबकी पुनम चन्द र हेल्प नेपालका अइमल खान घोषित भए । उनीहरूले जनही ३५ हजार पाए ।विधागत उत्कृष्टतर्फ लिबेरोमा पुलिसकी शान्तिकला तामाङ, सेटरमा कमला पुन, स्पाइकरमा उषा भण्डारी, प्रशिक्षकमा रुपेश विष्ट र उदीयमान खेलाडीमा सुमित्रा रेग्मी घोषित भए । एपीएफकी सरस्वती चौधरी उत्कृष्ट सर्भर र आर्मीकी संगम महतो उत्कृष्ट ब्लकर चुनिए ।पुरुषतर्फ लिबेरोमा हेल्प नेपालका टोपबहादुर थापा, सेटमा अदनान खान, स्पाइकरमा मजहर अली र प्रशिक्षकमा उत्सव खड्का उत्कृष्ट चुनिए । सर्भरमा एपीएफका हेमन्त मल्ल, ब्लकरमा आर्मीका दुर्गाबहादुर खड्का र उदीयमान खेलाडीमा पुलिसका रविन चन्द उत्कृष्ट घोषित भए । विधागत उत्कृष्टले जनही १५ हजार र उदीयमान खेलाडीले जनही १० हजार पाए ।नेपाल भलिबल संघको आयोजनामा भएको लिगमा पुरुषतर्फ तीन विभागीय टोली आर्मी, एपीएफ र पुलिस क्लब, हेल्प नेपाल, दावाँली मिलन क्लब, सैलुङ बाघढुंगा स्पोर्ट्स क्लब र गण्डकी प्रदेश भलिबल संघ तथा महिलातर्फ तीन विभागीय टोलीसहित न्यु डायमन्ड युथ स्पोर्ट्स क्लब, एभरेस्ट भलिबल क्लब र गण्डकी प्रदेश भलिबल संघले प्रतिस्पर्धा गरेका थिए ।तस्बिरहरू : हेमन्त श्रेष्ठ/कान्तिपुर